TLU SA wil veiligheidsuitgawes teen belasting verhaal(Argieffoto: Lorraine Claasen) Die landbouorganisasie TLU SA sê dit is vir hom duidelik dat die regering onbekwaam of onwillig is om die land se inwoners te beskerm. Hy gaan dus wetgewing ondersteun wat Suid-Afrikaners die kans gee om vir hul eie veiligheid te sorg. “Die meerderheid Suid-Afrikaners leef in vrees en kwesbare groepe soos boere byt die spit die ergste af. Boere is in die spreekwoordelike voorste linie in die oorlog teen misdaad in Suid-Afrika,” sê Henry Geldenhuys, president van TLU SA. “Ons sien die regering se onvermoë om ons te beskerm in elke deel van die samelewing. Suid-Afrikaners is onveilig by die huis, by die werk, in die strate, met vakansie, in die stad, in dorpe, op die platteland en op plase.” Die organisasie sê hy gaan binnekort ŉ voorstel indien wat beleid só sal verander dat alle veiligheid- en sekuriteitsuitgawes teen belasting verhaal kan word. TLU SA eis ook dat alle misdaadvoorkoming tot so ŉ mate verbeter word dat alle Suid-Afrikaners op enige plek in die land veilig is – en as die regering dié taak nie self kan uitvoer nie, moet dié taak van hom weggeneem word. “Ons doen ŉ beroep op Suid-Afrikaners wat keelvol is vir die regering se onvermoë om na ons veiligheid om te sien om hierdie projek te ondersteun,” sê Geldenhuys. “Die landgenote wat nie ons verknorsing verstaan nie, moet wakker skrik. Dié oorsee wat blind is vir die feite as ŉ direkte gevolg van die regering se internasionale propaganda, moet kennis neem. Dit is nou tyd dat ons onsself beskerm.”